b'\n_START_ARTICLE_\nMonotonija pri delu\n_START_SECTION_\nKaj povzro\xc4\x8da monotonijo?\n_START_PARAGRAPH_\n\xe2\x80\xa2 Poslab\xc5\xa1ajo jo vsa sredstva, ki utrujajo ali uspavajo - polmrak, samota, enoli\xc4\x8dna okolica, ozko polje pozornosti, brnenje, \xc5\xa1umenje ter nezanimivo delo. Prav tako jo povzro\xc4\x8da izolacija ter pomanjkanje socialnih stikov in komunikacije. Sem uvr\xc5\xa1\xc4\x8damo \xc5\xa1e \xc5\xa1tevilo delovnih nalog. V kolikor je le-teh preve\xc4\x8d potem nastopi monotonija, \xc4\x8deprav so te naloge lahko zanimive ter raznolike._NEWLINE_\xe2\x80\xa2 Vsebina dela - \xc4\x8de le-ta ni jasno dolo\xc4\x8dena ali pa se ves \xc4\x8das spreminja ._NEWLINE_\xe2\x80\xa2 Navodila za delo - v kolikor niso jasno opredeljena. Navodila za delo so del standardov, ki veljajo v delovnem okolju. Pogosto se dogaja, da se nekatera navodila za delo opu\xc5\xa1\xc4\x8dajo zaradi \xc4\x8dasovne zahtevnosti. Ljudje poenostavijo in predvsem v rutinskih situacijah za\xc4\x8dno opu\xc5\xa1\xc4\x8dati delo po postopkih. Posledi\xc4\x8dno povzro\xc4\x8di to ve\xc4\x8djo verjetnost nezgod in napak._NEWLINE_\xe2\x80\xa2 Delovni \xc4\x8das - \xc4\x8de je le-ta predolg. V osnovnem organizacijskem modelu mora biti delovni \xc4\x8das opredeljen. Neformalna podalj\xc5\xa1evanja delovnega \xc4\x8dasa in slabo na\xc4\x8drtovana vnaprej\xc5\xa1nja razporeditev delovnega \xc4\x8dasa lahko povzro\xc4\x8dijo ob\xc4\x8dutke preobremenjenosti ter tako zmanj\xc5\xa1ajo motiviranost.\n_START_SECTION_\nPosledice monotonije\n_START_PARAGRAPH_\n\xe2\x80\xa2 Fiziolo\xc5\xa1ki znaki: so podobni stanju pred spanjem; zmanj\xc5\xa1an tonus, sprememba sr\xc4\x8dnega utripa, mo\xc5\xbeganski valovi_NEWLINE_\xe2\x80\xa2 Frustracija v smislu negativnih ob\xc4\x8dutij_NEWLINE_\xe2\x80\xa2 Ve\xc4\x8dje \xc5\xa1tevilo napak pri delu_NEWLINE_\xe2\x80\xa2 Dolg\xc4\x8das_NEWLINE_\xe2\x80\xa2 Utrujenost: zaradi zasi\xc4\x8denosti nastopi po monotonem delu_NEWLINE_\xe2\x80\xa2 Zni\xc5\xbeanje delovnega u\xc4\x8dinka na sredini delovnega \xc4\x8dasa_NEWLINE_\xe2\x80\xa2 Stres\n_START_SECTION_\nOdpravljanje monotonije\n_START_PARAGRAPH_\n\xe2\x80\xa2 Odpravljamo jo s stimulirajo\xc4\x8dimi snovmi in opravljanjem dela, ki zahteva pozornost na ve\xc4\x8d stvari. Prepre\xc4\x8dujemo jo z usmerjanjem ljudi skladno z njihovimi karakternimi potezami, \xc5\xa1irjenjem pozornosti ter ni\xc5\xbeanjem temperature._NEWLINE_\xe2\x80\xa2 Oblikovanje delovnih nalog - s preoblikovanjem ali obogatitvijo dela in delovnih nalog se lahko izbolj\xc5\xa1a tako motivacija kot u\xc4\x8dinkovitost zaposlenega pri delu ter se zmanj\xc5\xa1ata monotonija in stres. Ukrepe za oblikovanje delovnih nalog sprejmemo na podlagi analize dela in po pogovoru z zaposlenimi, ki delo opravljajo. Spremembe, ki lahko pove\xc4\x8dajo motivacijo pri zaposlenih in tako zmanj\xc5\xa1ajo monotonijo, pa tudi stres, vklju\xc4\x8dujejo raznovrstnost dela, horizontalno razporejanje odgovornosti, vertikalno obremenitev in delno avtonomnost._NEWLINE_\xe2\x80\xa2 Raznovrstnost dela - zaposleni opravljajo razli\xc4\x8dna, vendar podobna dela. S tem zagotovimo pestrost in zmanj\xc5\xa1amo monotonost pri delu. Kro\xc5\xbeenje in prilo\xc5\xbenosti deliti si nalogo zagotavljata, da ni nih\xc4\x8de izpostavljen vi\xc5\xa1ji stopnji stresa na dalj\xc5\xa1i rok._NEWLINE_\xe2\x80\xa2 Horizontalno razporejanje nalog - dodamo nove naloge in s tem pove\xc4\x8damo raznolikost in mnogovrstnost dela. Za organizacije, ki ne zagotavljajo napredovanja, metoda \xc5\xa1irjenja nalog omogo\xc4\x8da ve\xc4\x8djo raznovrstnost in izzive pri delu, \xc5\xa1e posebej za starej\xc5\xa1e zaposlene, ki so dosegli vrh kariere._NEWLINE_\xe2\x80\xa2 Vertikalna obremenitev pomeni - zaposlenim dodelimo dodatne odgovornosti za sprejemanje odlo\xc4\x8ditev pri delu. To vpliva na pove\xc4\x8danje avtonomnosti in ve\xc4\x8djo odgovornost pri delu._NEWLINE_\xe2\x80\xa2 Vklju\xc4\x8devanje zaposlenih v dejavnosti gibanja/ rekreacije in igre, tj. odvisno od odprtosti nadrejenih za tak\xc5\xa1ne ideje ._NEWLINE_\xe2\x80\xa2 O\xc5\xbeivitev ter obnovitev lastnih interesov - interes je klju\xc4\x8dnega pomena za prekinitev monotonije. Interes lahko o\xc5\xbeivimo s tem, ko se resno ter zavzeto vklju\xc4\x8dimo v delo \xe2\x80\x93 ter ignoriramo misli, ki nas odvra\xc4\x8dajo od dela in na\xc5\xa1e delo prikazujejo kot monotono._NEWLINE_\xe2\x80\xa2 Pove\xc4\x8danje lastne vklju\xc4\x8denosti/aktivnosti/sodelovanja - zaposleni naj opravljajo stvari, ki so povezane z njihovim delom sami in naj ga ne prena\xc5\xa1ajo na druge. Ve\xc4\x8dja aktivnost ter vklju\xc4\x8denost pri delu posledi\xc4\x8dno omogo\xc4\x8data ve\xc4\x8djo ritmi\xc4\x8dnost pri delu ter ob\xc4\x8dutek ve\xc4\x8dje povezanosti pri delu._NEWLINE_\xe2\x80\xa2 Interakcija - zaposleni naj na delovnem mestu govorijo in se posvetujejo z razli\xc4\x8dnimi ljudmi pri njihovem delu oziroma v poslu, za odkrivanje novih idej ter na\xc4\x8dinov._NEWLINE_\xe2\x80\xa2 Raziskovanje - zaposleni naj veliko raziskujejo o novih razmerah na njihovem izbranem interesnem podro\xc4\x8dju in te izsledke uporabijo kot korist pri nihovem delu, lahko s pomo\xc4\x8djo udele\xc5\xbebe na seminarjih ali pa na poslovnih potovanjih. Za\xc5\xbeeleno je vklju\xc4\x8devanje v projekte, ki zaposlene zanimajo in so skladni z njihovimi interesi._NEWLINE_\xe2\x80\xa2 Prilagoditev lastnega na\xc4\x8dina razmi\xc5\xa1ljanja - zaposleni naj pomislijo na pozitivne vidike dela ter jih sku\xc5\xa1ajo ponotranjiti._NEWLINE_\xe2\x80\xa2 Razdelitev lastnega dela v obvadljive sekcije oziroma enote - na tak na\xc4\x8din delo tako poteka hitreje, poleg tega pa se razbije monotonija, zmanj\xc5\xa1a pa se tudi \xc5\xa1tevilo napak._NEWLINE_\xe2\x80\xa2 Kratki odmori na vsako uro ali uro in pol \xe2\x80\x93 zaposleni naj se malo razgibajo ali popijejo kozarec vode._NEWLINE_\xe2\x80\xa2 Poslu\xc5\xa1anje glasbe, ki motivira zaposlene - vendar je pri tem vseeno potrebno upo\xc5\xa1tevati nekaj dejstev: glasba prepre\xc4\x8duje monotonijo pri enostavnih delih, ki se ponavljajo, pri sestavljenih pa je \xc5\xa1kodljiva, saj tako delo zahteva vi\xc5\xa1jo raven koncentracije oziroma pazljivosti. Ritem glasbe mora biti vsaj delno v skladu s tempom osnovnih delovnih gibov. Priporo\xc4\x8da se le ob\xc4\x8dasno, kajti stalna glasba lahko dra\xc5\xbei in utruja. Optimalno trajanje glasbe je med deset in dvajset minut, tri do \xc5\xa1tirikrat dnevno, in sicer neposredno preden pade delovni u\xc4\x8dinek .'